# Eesti Rahva Muuseum

# Küsimusleht nr 218

# Ajakirjandus ja meediakasutus

Lugupeetud kirjasaatja!

Käesoleva küsimuslehe eesmärk on uurida, milline osa on inimeste elus meedial – ajalehtedel, ajakirjadel, raadiol, televisioonil ning uuemal ajal ka arvutitel ja internetil, samuti kõige klassikalisemal meedial – raamatutel ja ilukirjandusel.

Eesti elanikel kulub igapäevaselt päris palju aega meedia jälgimisele – mõned loevad ajalehti-ajakirju, teised eelistavad vaadata telerit, kolmandad kuulata raadiot, paljud inimesed püüavad aega leida selle kõige jaoks. Aja jooksul on meedia muutunud – tekkinud on uued teemad, mida käsitletakse, on ilmunud uued ajakirjanikud, uued väljaanded ja saated. Teisalt on paljud ajakirjanikud/autorid ja saatejuhid olnud aastakümneid nagu tuttavad pereliikmed.

Meid huvitab, kuidas on ajakirjandus seotud Teie igapäevase eluga – millal milline kanal (raadio, televisioon) kellegi ellu ilmus, millal jõudis koju esimene televiisor või arvuti, kas ajalehti-ajakirju telliti koju või loeti neid naabrite juures või tööl. Kui Te ei ole aga pidanud vajalikuks endale telerit osta või ajalehti-ajakirju tellida, siis kirjutage ka sellest. Lisaks sellele huvitab meid, kuidas või kas üldse on see mõjutanud tavalist raamatute lugemist.

Palume kirjutada, millised on Teie arvates olulisemad muutused ajakirjanduses viimastel aastakümnetel, samuti seda, kuidas on muutunud Teie enda ning Teie perekonna või tuttavate meedia kasutamise harjumused, kas meedia pakub Teile piisavalt olulist infot, ajaviidet või midagi muud. Palun meenutage ka neid meediaga seotud seiku oma elus, millele siinses küsimustikus ei ole tähelepanu osutatud, aga mis Teie elus on olnud olulisel kohal.

Vastamisel palume kindlasti märkida, millisest ajast (kümnend/aasta) ja kohast Te räägite.

Abistamiseks on siinkohal toodud tinglik jaotus, mille kohaselt võiks Eesti sõjajärgse ühiskondliku arengu jagada neljaks perioodiks[[1]](#footnote-1):

**Stalini aeg 1944–1954**: rahuaegsele elule üleminek, aga ka külma sõja algus, repressioonid ja terrori leevenemine 1950ndate algul.

**Sula ja lootuste aeg 1955–1969**:rehabiliteerimiste ja Siberist tagasipöördumiste algus, külma sõja leevendumine, seejärel kultuurielu elavnemine ja kontaktid läänemaailmaga, kuuekümnendatel aastatel nõukogude süsteemi reformimise katsed ja sotsiaalpoliitiline elavnemine.

**Stagnatsioon 1969–1986**: venestamiskatsed ja nendevastane protest, nõukogude süsteemi kriis.

**Siirdeaeg 1987–2004**: poliitiline läbimurre, Eesti riigi kujunemine ja suured reformid, majanduslik ja kultuuriline stabiliseerumine ning viimaks ka arengukriis ja uue konsensuse otsingud.

Teemadele ja küsimustele võite vastata Teile sobivas järjekorras. Võite vastata kõigile küsimustele või valida küsimustikust vastamiseks vaid endale sobiva osa.

Inimesed on kogunud ajaleheväljalõikeid ühe või teise teema kohta. Paljud noored pidasid lemmiksaatejuhtide, saadete, muusikute kohta päevikuid või albumeid. Oleme tänulikud, kui olete huvitatud muuseumile ka sedalaadi materjali loovutamisest. Palume teada anda, kas soovite midagi sellist kinkida, müüa või laenata ning kirjeldage, millega on tegu. Kui muuseumil on huvi neid materjale omandada, võtame Teiega ühendust.

Vastaja isikuandmed:

– nimi (soovi korral võite kasutada varjunime või jätta nime märkimata, sellisel juhul märkige aga kindlasti oma sugu)

– sünniaeg

– sünnikoht

– praegune elukoht

– haridus, eriala, elukutse (milliseid erinevaid ameteid olete pidanud või töid teinud)

**I. Meedia ja majapidamine**

1. Kas Teie perel on televiisor? Aga raadio? Miks tundus selle muretsemine oluline?

2. Kuhu Te oma kodus raadio ja teleri paigutasite – kas elutuppa, mõnda muusse ruumi? Kas sellele oli lihtne kohta leida?

3. Kas televiisori ja raadio asukohad on aja jooksul oluliselt muutunud – näiteks millistes ruumides kuulatakse raadiot, kus vaadatakse televiisorit?

4. Kui sageli on televiisorit vaadatud koos perega või sõpradega? Aga koos naabritega? Milliseid saateid vaadatakse koos ning milliseid üksi? Kas Teie peres on ühiselt, koos pere või sõpradega vaadatud teleteatrit? Filme? Uudistesaateid? Telesarju?

5. Mitu telerit on Teie peres praegu? Aga raadioid?

**II. Muutused meediatarbimises**

6. Kas raadio või teleri ilmumine Teie koju ja igapäevaellu on muutnud Teie päevaseid harjumusi – kodutööde tegemise aega, vaba aja veetmise viise?

7. Millistes olukordades ja kus kuulate tavaliselt raadiot? Kas raadio kuulamise kohad päevas varieeruvad – millisel ajal päevast millises kohas millist kanalit tavaliselt kuulate? Kas kuulate raadiosaateid keskendunult või on raadiokanal rohkem taustaks – milline kuulamine millises olukorras domineerib?

8. Kas televiisorit vaadates tehakse majapidamistöid või vaadatakse seda vaid jõudeajal? Aga kuidas see on raadio puhul?

9. Millistel aegadel telerit vaadatakse? Millal kõige enam – kas hommikuti, õhtuti? Päevasel ajal? Aga raadiot? Kas kodutööd tehes? Milliseid?

10. Kas telerit on vaadatud tähtpäevadel peolauas? Millistel tähtpäevadel – kas need on olnud sünnipäevad, aastavahetus, jõulud, mõned muud koosviibimised? Kas on olnud selliseid aegu või sündmusi, millal telekat vaadata ei sobinud või mil lihtsalt ei vaadatud? Mida oskate välja tuua raadio puhul?

11. Kas Teie peres on telerivaatamisel-raadiokuulamisel olnud piiranguid? Kes neid seab/seadis? Keda need puudutasid ja mis asjaoludel? Miks need olid olulised? Vahel juhtub, et televiisoris jookseb eri kanalitel samaaegselt mitu huvitavat saadet või filmi. Kuidas otsustatakse, kellel on parasjagu võimalik mingit saadet vaadata?

12. Oskate Te hinnata, kas võrreldes praeguse ajaga on varem telekat vaadatud vähem või rohkem? Kuidas on muutunud raadiokuulamine? Milliseid erinevusi varasematest aegadest, võrreldes praegusega, oskate veel välja tuua?

**III. Kanalid, saated, teemad**

13. Kas jälgite raadiost ja televiisorist seda, mis on parasjagu eetris, või pigem kindlaid saateid? Milliseid? Millise kanali uudistesaateid kuulate kõige sagedamini?

14. Millised on olnud televiisoris ja raadios Teie lemmiksaated ja programmid? Millised saated on jäänud meelde vastumeelsena?

15. Kas Teil on sümpaatseid saatejuhte, ajakirjanikke? Mis Teile nende juures meeldib? Aga ebasümpaatseid? Milliseid tegelasi tele- või raadiosaadetest mäletate?

16. Kuidas on muutunud vaadatavate filmide valik Teie elus? Millisel perioodil milliseid filme olete jälginud ja miks? Milliseid filmiseeriaid jm olete jälginud ja miks?

17. Kas televiisori vaatamine on Teile olnud pigem teadmiste või uudiste hankimise viis, meelelahutus või ajaviide? Mida Te eelistate, kas saateid, uudiseid, filme? Aga raadio kuulamine? Ajalehtede-ajakirjade lugemine? Miks Te nii arvate? Palun täpsustage vastamisel, millisest perioodist räägite. Kas Teie harjumustes on toimunud muutusi, võrreldes tänasega?

18. Kas loete ka raamatuid? Kui võrdlete ajakirjandust ning raamatuid, siis mis meeldib Teile rohkem? Millises vanuses hakkasite lugema ajalehti?

19. Kui mõtlete nõukogude ajale, kas lugesite või jälgisite ajakirjandusest (sh raadiost ja televiisorist) järgnevaid teemasid (palun täpsustage, millistest väljaannetest ja millisest kümnendist räägite):

loodus

kunst, kultuur

teadus

majandus

parteipoliitika

üleliidulised sündmused

välispoliitika

lood nõukogude elulaadist (tööalased saavutused, olustikulised lood)

perekond ja kodu, inimsuhete teemad?

20. Kuidas Teile tundub, kas ajakirjanduses oli ka nõukogude süsteemi ja ametliku ideoloogia kriitikat? Millistes kanalites või väljaannetes? Millised teemad olid Teie arvates keelatud? Kas selles oli muutusi?

21. Kas Teil oli kunagi kokkupuuteid ka nõukogudevastase ajakirjandusega, näiteks kirjanduslikud almanahhid vms?

22. Kas Te olete kunagi jälginud Ameerika Hääle saateid? Millised teemad ja autorid on Teile sealt meelde jäänud?

23. Kas olete kuulanud Vaba Euroopa saateid? Millised teemad ja autorid on meelde jäänud?

24. Kas Teil oli võimalus jälgida Soome televisiooni?

25. Kuivõrd jälgisite nõukogude ajakirjandust: venekeelset televisiooni, raadiot, ajalehti-ajakirju? Milliseid? Miks?

26. Kas olete kuulanud Soome raadiot? BBCd? Muid välisraadiote jaamu? Kas olete välisraadiotest ka muusikat või midagi muud lindistanud?

27. Kas Te jälgite praegusel ajal välismaiseid telekanaleid?

28. Kuivõrd jälgite meediast praegusel ajal järgnevaid teemasid: Eesti uudised, kohalikud uudised, tervis, perekonna, kodu ja inimsuhete teemad, kuritegevus, politseiuudised?

29. Kui palju Te loete ajalehti? On Teie lugemisharjumustes aja jooksul toimunud mingeid muutusi? Kas ajalehti loeti pigem kodus või töö juures? Milliseid ajalehti-ajakirju on Teil koju käinud? Millest on sõltunud teie valikud? Mitut ajalehte-ajakirja Te praegusel ajal jälgite?

30. Kuivõrd lugesid nõukogude ajal ajalehti-ajakirju koolilapsed? Millest nad huvitusid – uudistest, meelelahutusest, populaarteaduslikest teemadest?

31. Mis laadi infot saate kohalikest ajalehtedest? Kuivõrd on seal käsitletud Teile huvipakkuvaid teemasid? Mis teemavaldkonnad Teile kõige rohkem huvi pakuvad?

32. Kuivõrd huvitav on kohalik leht, võrreldes suurte päevalehtedega? Mis teeb kohaliku lehe Teile huvitavamaks või ebahuvitavamaks?

**IV. Meedias osalemine ja arvamuse avaldamine**

33. Kuivõrd on meedias saanud kaasa rääkida tavaline inimene? Kas Teid või Teie töökaaslasi ja sõpru on intervjueeritud? Mis asjaoludel? Kas Te ise olete kunagi osalenud telesaates, rääkinud raadios või on Teist kirjutatud ajalehes-ajakirjas? Kas saade või ilmunud artikkel meeldis? Miks? Kui ei meeldinud, siis miks?

34. Kas olete ise teinud lehtedele kaastööd või saatnud toimetusele oma arvamusi?

35. Kas peate oluliseks, et saaksite vajadusel meedias ise osaleda, oma arvamuse öelda või olulisel teemal arutleda? Kus Te seda teeksite? Millisel teemal Te tahaksite kaasa rääkida?

36. Millised kanalid ja millised saated pakuvad Teie arvates kaasarääkimise ja osalemise võimalust?

**V. Meediaga seotud hinnangud**

37. Kas arutasite kellegagi nähtud telesaateid ja filme? Aga raadiosaateid? Kellega? Kas räägiti telesaadetest töökaaslastega? Aga perega? Sõpradega? Millest juttu tehti – uudistest, saadetest, filmidest? Kas tööl oli ametlikke koosolekuid, kus puudutati ka ajakirjanduses ilmunut? Millest seal räägiti?

38. Kuidas Teile tundub, kas need seisukohad ja väärtused, mida esitatakse ajakirjanduses, sarnanevad Teie maailmavaatele ja väärtustele või erinevad nendest? Mille poolest?

39. Mida Te arvate Eesti ajakirjandusest üldiselt: on see Teie arvates usaldusväärne info pakkuja? Kas selles on toimunud mingeid muutusi? Kuidas Teile tundub, kas Eesti ajakirjanduse (raadio, televisiooni, ajalehtede) usaldusväärsus tänapäeval suureneb või kahaneb? Miks te nii arvate?

40. Kuivõrd on ajakirjandus, tele- ja raadiokanalid sõltumatud ja kuivõrd saavad neid mõjutada erinevad huvirühmad (tavalised inimesed, ametnikud, poliitikud, majandus- või kultuuriinimesed)? Miks Teile nii tundub?

**VI. Meedia kui teadmiste ja info allikas**

41. Kuivõrd informeerituks peate Te end maailma asjadest? Eesti asjadest? Kodukandi asjadest?

42. Kust saate kõige enam infot ja teadmisi erinevate ühiskonda puudutavate küsimuste kohta: kas need on sõbrad, tuttavad, pereliikmed? Kuivõrd piisavalt saate infot eluga kursis püsimiseks (Eesti, välismaa kohta) ajakirjandusest? Kas saate piisavalt infot? Mis laadi info see on?

43. Kuidas Teile tundub, kas ajalehtedes, ajakirjades, meedias selgitatakse piisavalt erinevate sündmuste ja otsustega seotut? Näiteks sellistel teemadel nagu Eesti Euroopa Liitu astumine, mitmesugused poliitilised või majanduslikud otsused, Teie kodukohaga seotud otsused? Aga sellised sündmused, mis on puudutanud üht või teist isikut?

44. Kellele antakse Teie arvates ajakirjanduses otsuste ja sündmuste selgitamiseks sõna?

45. Kas meedia peaks üldse sündmusi ja otsuseid selgitama või kommenteerima? Milliste teemade puhul on see sobilik ja milliste puhul mitte? Kas praegusaegses ajakirjanduses leidub teemasid, mida üldse ei tuleks kajastada? Miks?

**VII. Uus meedia (arvutid ja internet)**

46. Kas Teie peres on arvuti? Kui jah, siis millal see muretseti? Miks see otsustati muretseda? Kes on peamised arvutikasutajad?

47. Millises ruumis on arvuti (elutoas, töötoas, kellegi magamistoas või mujal)?

48. Kui Teil ei ole arvutit, siis kas kasutate seda kusagil mujal?

49. Kas arvuti kasutamine on seotud rohkem töö, vaba aja veetmise, meelelahutusega või kasutatakse seda millekski muuks? Kas Teil on kodus ka internetiühendus?

50. Kui Te kasutate internetti, siis milleks eelkõige? Kas Te otsite millegi kohta infot? Mille kohta – on see seotud tööl ette tulevate küsimuste, Teid huvitavate teemadega (hobid) või Teile vajalike teemadega (nt seadused, tervis, õpetused millegi tegemiseks?)

51. Kas Te loete internetist ajalehti-ajakirju? Kas kasutate e-posti? Kas loete portaalide ja ajalehtede internetiversioonides kommentaare? Millistel teemadel loete Te kõige rohkem kommentaare? Kas kommenteerite ka ise? Kuidas Te hindate Delfi portaali?

52. Kuivõrd võivad arvutid igapäevatoimetusi lihtsustada? Kuivõrd on nad asjaajamise keerulisemaks muutnud?

53. Kas arvutitega on lihtne või keeruline toime tulla? Kas Teie peres on inimene, kes oskab arvutiga ette tulevaid probleeme lahendada, või tuleb abi otsida kusagilt mujalt?

Tänan Teid vastamise eest!

Tänan küsimustiku koostamisel kasulike märkuste ja täiendustega abi osutanud meediauurijat Maarja Lõhmust.

Koostaja Pille Runnel

1. Vihalemm, Peeter (toim.) 2004. *Meediasüsteem ja meediakasutus Eestis 1965–2004.* Tartu: Tartu Ülikooli Kirjastus. [↑](#footnote-ref-1)